Åkerdylle

Åkerdylle (Sonchus arvensis) er en flerårig urt i kurvplantefamilien.

Den blir 50–130 cm høy og har dype, horisontale røtter. Stengelen er opprett og forgreinet øverst. Bladene er blankt grønne, parflikete med tannet bladrand og stengelomsluttende med avrundede fliker. De øverste bladene har få eller ingen fliker. Blomstringstida er juli–september. Blomsterkurvene er gyllengule og 4–5 cm i diameter.

Arten deles i to eller tre varieteter:
 kjerteldylle (var. arvensis) – har kjertelhår på kurvskaft og kurvdekke, den vanligste varieteten
 snaudylle (var. uliginosus) – har ikke kjertelhår
 stranddylle (var. maritimus) – bare på havstrand, 15–35 cm høy, kan ha kjertelhår eller være glatt, ikke så bredt anerkjent 

Åkerdylle vokser som ugras i hager, åkre, vegkanter, jordhauger og ruderatmark. Mer opprinnelige voksesteder er tangvoller og sanddyner på havstrand. Den hører egentlig hjemme i Eurasia og Nord-Afrika, men er nå et kosmopolitisk ugras i områder med temperert eller subtropisk klima. I Norge er den vanlig i store deler av landet.

Åkerdylle er et av de verste ugrasene i åkre med korn, poteter og grønnsaker. I eng blir den derimot raskt utkonkurrert av gras. Høstpløying har liten virkning, og i økologisk landbruk bekjempes den best med harving om våren. Tradisjonelt landbruk benytter glyfosat for å kontrollere arten.

Galleri

Litteratur

Eksterne lenker 
 

Dylleslekta
Planter formelt beskrevet i 1753
Planter formelt beskrevet av Carl von Linné
Norges flora